Cár híd

A Cár híd (szerbül: Царев мост / Carev most) egy monumentális történelmi híd a montenegrói Nikšić közelében, amely a Zeta folyó völgye fölött halad át. Bár napjainkban már nincs aktív használatban, jelentős, államilag védett műemlék. Története A faragott kváderkövekből épült hidat a Slivlje nevű területen emelték 1894-ben Nikola Petrović-Njegoš montenegrói fejedelem (későbbi király) uralkodása alatt, aki jó viszonyt ápolt az orosz Romanov-dinasztiával. 1877-ben Nikšić felszabadult a török uralom alól, 1878-ban pedig a berlini szerződés értelmében, orosz követelésre Ó-Hercegovinát Montenegróhoz csatolták. Nikola fejedelem biztonságosan össze akarta kötni az újonnan megszerzett nikšići területet az ország többi részével. Segítséget kért III. Sándor orosz cártól egy Podgoricába vezető út és a híd megépítéséhez: a cár beleegyezett, és biztosította az ehhez szükséges támogatást, melyet gabona formájában küldött. A projekt az akkori Montenegró legnagyobb beruházásává vált, amelyet a hírneves trogiri építész, Josip Slade tervezett. Az építkezés 1894. május 23-án kezdődött meg az Államtanács vezetőjének, Bojo Petrović-Njegošnak a részvételével. A főépítésvezető Miloš Lepetić volt, a munkálatokat pedig polgári építők és a katonaság végezték. Nikola fejedelem elrendelte, hogy a híd minden egyes pillérébe helyezzenek el egy aranyérmét. Az építkezés rekordidő, mindössze 6 hónap alatt fejeződött be. Éppen a megnyitó napján, 1894. október 20-án hunyt el III. Sándor, így a híd hivatalos neve „III. Sándor cár hídja” lett. Kezdetben a Zeta folyó völgyében egy nagy, visszaduzzasztott holtág terült el, emiatt lett a híd ilyen hosszú. A 20. században a vizet lecsapolták, a folyó medrét kiegyenesítették, a partokat pedig betonnal erősítették meg. Építészeti jellemzői A Cári hidat III. Sándor orosz cárról nevezték el, aki 1894-ig finanszírozta a híd építését. A Zeta folyót és annak völgyét íveli át. Figyelemre méltó jelentős hosszúsága (270 m) és számos (18) nyílása miatt. A legmagasabb nyílása 13 méter magas. A híd sokkal szélesebb, mint a modern folyómeder; ez egy a múltban létező, de a 20. században lecsapolt nagy, visszaduzzasztott vízterületnek köszönhető. Napjainkban a folyó medre ezen a szakaszon ki van egyenesítve és betonnal van megerősítve, így valójában már csak egyetlen nyílás ível át a folyó felett. A legmagasabb hídnyílás alatt egy kiegészítő kis gyaloghíd is található. A hídon egy helyi út halad át, amely összeköti az északi Nikšićet a déli hegyvidéki és vidéki területekkel, például a Pandurica várral és az Ostrog kolostorral. Az út általános iránya hasonló az újabb E762-es európai úthoz és a Nikšić–Podgorica-vasútvonalhoz. Ezek kissé nyugatabbra helyezkednek el, és több alagúton keresztül szelik át a hegyeket. A híd útjának északi vége egy kb. 12 méter magas és kb. 600 méter hosszú töltéshez csatlakozik, amely Nikšić déli külvárosaival teremt kapcsolatot. Galéria Jegyzetek Fordítás Ez a szócikk részben vagy egészben a Tsar's Bridge, Nikšić című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.